b'\n_START_ARTICLE_\nDrobnjak\n_START_SECTION_\nBiologija\n_START_PARAGRAPH_\nDrobnjak je trajnica, ki tvori \xc4\x8debulice in v vi\xc5\xa1ino zraste 30\xe2\x80\x9350\xc2\xa0cm. \xc4\x8cebulice so majhne, sto\xc5\xbe\xc4\x8daste oblike, 2\xe2\x80\x933\xc2\xa0cm dolge in 1\xc2\xa0cm \xc5\xa1iroke ter rastejo v gostih skupinah. Listi imajo mehko zgradbo in so votli ter valjaste oblike, do 50\xc2\xa0cm dolgi, njihov premer pa je 2\xe2\x80\x933\xc2\xa0mm. Cvetovi so bledo vijoli\xc4\x8dni, zvezdasto oblikovani s \xc5\xa1estimi cvetnimi listi in \xc5\xa1iroki 1\xe2\x80\x932\xc2\xa0cm. Cvetijo v gostih socvetjih po 10-30 cvetov, ki so pred razcvetom obdani s tankimi ovr\xc5\xa1nimi listi. Semena, ki se nahajajo v majhnih 3-delnih strokih, dozorijo poleti. Rastlina cveti od aprila do maja v ju\xc5\xbenih delih in junija v severnih delih prirodnih obmo\xc4\x8dij. Drobnjak je edina vrsta rodu Allium, ki izvira tako iz stare kot iz nove celine. V nekaterih primerih so rastline, odkrite v Severni Ameriki, klasificirane kot A. shoenoprasum var. Sibricum, \xc4\x8deprav je to sporno, saj so bile med primerki opa\xc5\xbeene upo\xc5\xa1tevanja vredne razlike. V enem primeru v severnem Maineu so bili odkriti primerki, ki so rastli posami\xc4\x8dno namesto v skupinah ter imeli pusto sive cvetove namesto vijoli\xc4\x8dnih. \xc4\x8ceprav drobnjak v splo\xc5\xa1nem odvra\xc4\x8da \xc5\xbeu\xc5\xbeelke, pa so njegovi cvetovi zaradi \xc5\xbeveplovih sestavin privla\xc4\x8dni za \xc4\x8debele, zaradi \xc4\x8desar ga v nekaterih primerih uporabljajo za pove\xc4\x8danje \xc5\xa1tevila za\xc5\xbeelenih \xc5\xbeu\xc5\xbeelk.\n_START_SECTION_\nIme\n_START_PARAGRAPH_\nNjegovo ime je sestavljeno iz gr\xc5\xa1ke besede skhoinos (bi\xc4\x8dek) in prason (por)._NEWLINE_Pogovorno se drobnjaku re\xc4\x8de\xc2\xa0\xc2\xbb\xc5\xa1nitlih\xc2\xab\xc2\xa0(Zahodna \xc5\xa0tajerska, Zasavje),\xc2\xa0\xc2\xbb\xc5\xa1nitlah\xc2\xab\xc2\xa0(Idrija)... po nem\xc5\xa1ki besedi Schnittlauch.\n_START_SECTION_\nKulinarika\n_START_PARAGRAPH_\nDrobnjak je gojen zaradi svojih listov, ki se uporabljajo v kulinari\xc4\x8dne namene kot za\xc4\x8dimba in je v primerjavi z ostalimi sorodnimi vrstami rodu Allium bolj blagega okusa. Zaradi vsestranske uporabnosti je prisoten tudi v francoskih in \xc5\xa1vedskih tradicionalnih jedeh. \xc5\xbde leta 1806 je Retzius v svoji knjigi "F\xc3\xb6rs\xc3\xb6k til en flora" predstavil kako lahko drobnjak uporabimo za za\xc4\x8dinjanje pala\xc4\x8dink, juh, rib in sendvi\xc4\x8dev. Na \xc5\xa0vedskem je sestavina gr\xc3\xa4ddfill omake, ki je na vsakoletnih kresovanjih postre\xc5\xbeena s tradicionalno \xc5\xa1vedsko jedjo. Cvetovi so po navadi uporabljeni za okrasitev jedi. Na Poljskem drobnjak postre\xc5\xbeejo z quark sirom. Poleg pehtrana, prave krebuljice in peter\xc5\xa1ilja je eden izmed najodli\xc4\x8dnej\xc5\xa1ih zeli\xc5\xa1\xc4\x8d v francoski kuhinji. Sve\xc5\xbe drobnjak je skozi celo leto na razpolago v \xc5\xa1tevilnih \xc5\xbeivilskih trgovinah. Tisti, ki ga gojijo na vrtovih, pa lahko prese\xc5\xbene koli\xc4\x8dine pridelanega drobnjaka tudi zamrznejo, saj se mu s tem okus ne poslab\xc5\xa1a.\n_START_SECTION_\nKmetijstvo\n_START_PARAGRAPH_\nKot je opisal Retzius, kmetje drobnjak nasadijo na robove cvetli\xc4\x8dnih gred, da s tem rastline za\xc5\xa1\xc4\x8ditijo pred insekti, saj odganja neza\xc5\xbeeleno golazen. V ta namen se lahko uporablja tudi iz listov izstisnjen sok, ki je med drugim uporaben tudi za glivi\xc4\x8dne infekcije, plesen in garje. Drobnjakovi cvetovi so privla\xc4\x8dni za \xc4\x8debele, katerih prisotnost je pomembna v vrtovih s \xc5\xa1tevilnimi rastlinami, ki potrebujejo opra\xc5\xa1itev. Poparek je uporaben kot pr\xc5\xa1ilo proti listnim u\xc5\xa1em, jablanovem \xc5\xa1krlupu in plesni.\n_START_SECTION_\nZdravilni u\xc4\x8dinki\n_START_PARAGRAPH_\nZdravilne lastnosti drobnjaka so zelo podobne lastnostim \xc4\x8desna, le da so sibkej\xc5\xa1e. Prav zaradi tega je verjetno uporaba drobnjaka kot zdravilno zeli\xc5\xa1\xc4\x8de omejena. Zaradi velikega \xc5\xa1tevila \xc5\xbeveplovih sestavin, kot so alil sulfidi in alkil sulfoksidi, ima drobnjak blagodejen u\xc4\x8dinek na cirkulacijski sistem. Uporablja se tudi kot spodbujevalec teka, po\xc5\xbeivilo, diuretik, antiseptik ter blag antibiotik. Kot stranski u\xc4\x8dinek se lahko zaradi prekomerne uporabe pojavijo prebavne motnje, vendar je to bolj malo verjetno, saj se drobnjak po navadi uporablja v majhnih koli\xc4\x8dinah in nikoli kot glavna jed. Vsebuje vitamin A in C, majhne koli\xc4\x8dine \xc5\xbevepla in kalcij ter \xc5\xbeelezo.\n_START_SECTION_\nGojenje\n_START_PARAGRAPH_\nDrobnjak je gojen v kulinari\xc4\x8dne in okrasne namene. Njegovi vijoli\xc4\x8dni cvetovi so pogosto uporabljeni v \xc5\xa1opkih iz suhega cvetja. Uspeva v dobro izsu\xc5\xa1eni organsko bogati prsti, s pH 6-7 in potrebuje veliko son\xc4\x8dne svetlobe. Zraste iz semen in dozori poleti ali zgodaj jeseni. Za vzklitev je potrebna temperatura 15-20 \xc2\xb0C in stalna vlaga. Lahko vzklije tudi v hladnej\xc5\xa1em notranjem prostoru, vendar ga je kasneje potrebno posaditi zunaj. Po vsaj \xc5\xa1tirih tednih so mladi poganjki pripravljeni za posaditev na vrt. Prav tako se zlahka razmno\xc5\xbei z delitvijo. V hladnej\xc5\xa1ih pokrajinah se tekom zime ohrani v obliki \xc4\x8debulic, spomladi pa po\xc5\xbeenejo novi listi. Drobnjak, ki izgleda star, lahko pore\xc5\xbeemo za 2\xe2\x80\x935\xc2\xa0cm. Pri \xc5\xbeetvi pa je potrebno stebla porezati do same osnove, kar lahko v obdobju rasti delamo neprestano, saj listi vsaki\xc4\x8d ponovno zrastejo.\n_START_SECTION_\nZgodovina in kulturna vloga\n_START_PARAGRAPH_\nDrobnjak je bil v Evropi gojen od srednjega veka, \xc4\x8deprav nekateri viri navajajo njegovo uporabo \xc5\xbee 5000 let nazaj. Rimljani so verjeli v njegove blagodejne u\xc4\x8dinke pri laj\xc5\xa1anju bole\xc4\x8din v primeru opeklin ali bole\xc4\x8dega grla. Prav tako naj bi bil primeren za povi\xc5\xa1anje krvnega tlaka in uporaben kot diuretik. Romunski Romi so drobnjak uporabljali tudi za vede\xc5\xbeevanje. Verjeli so, da lahko \xc5\xa1op posu\xc5\xa1enega drobnjaka, obe\xc5\xa1enega okoli hi\xc5\xa1e, odganja bolezni in zlo.'